Polisie krap kop oor 'sluipmoord' op landdros | Netwerk24
Polisie krap kop oor 'sluipmoord' op landdros
Deur Ügen Vos 12 Januarie 2018 07:12
Die polisie in Gauteng krap nog kop oor die motief vir die moord op landdros Victor Mabundla, wat Woensdag in sy oprit in 'n oënskynlike sluipmoord doodgeskiet is.
Mabundla (50) is pas nadat hy van die landdroshof in Cullinan tuisgekom het, vier keer by sy huis in Prinsloostraat, Bronkhorstspruit, geskiet.
Sover bekend is niks by hom gesteel voordat die onbekende aanvaller op die vlug geslaan het nie.
"Polisieondersoeke oor die voorval gaan voort, maar die motief vir die moord is nog onbekend," sê lt.kol. Lungelo Dlamini, provinsiale polisiewoordvoerder.
"Die polisie neem verklarings af, maar niemand is in hierdie stadium in hegtenis geneem nie."
Volgens Dlamini is die polisie kort ná 16:00 ontbied, nadat Mabundla se bure verskeie skote gehoor het. Die bure het glo op Mabundla se lewelose liggaam afgekom toe hulle gaan ondersoek instel het.
Volgens Netwerk24 se inligting is Mabundla vier keer geskiet en het die polisie Woensdag ondernemings in die gebied besoek in die hoop om beeldmateriaal van moontlike verdagtes te kry.
Daar was glo geen ooggetuies nie en die motief vir die moord is tans onbekend. Volgens 'n bron het 'n groen Toyota RAV4 met een insittende kort ná die voorval van die toneel weggery.
Dlamini het dit bevestig, maar sê die registrasienommer van die voertuig is tans onbekend. Dit is ook nie bekend of die persoon wel met die aanval verbind word nie.
Een van die moontlikhede wat die polisie ondersoek, is of daar 'n verband is tussen die moord op die landdros en van die sake wat voor hom gedien het.